 Ẹgbẹ to dara ni ẹgbẹ awa ajẹ ati emere, awọn adari ẹsin lo n ba wa lorukọ jẹ  Oyelọla Ẹlẹbuibọn : Alakooso ẹgbẹ awọn ajẹ ati emere nipinlẹ Ọṣun, Oloye Iyaafin Oyelọla Ẹlẹbuibọn, ti ṣapejuwe ẹgbẹ ajẹ ati emere gẹgẹ bii ẹgbẹ ti yoo mu idagbasoke ba awujọ ti awọn eeyan ba bẹrẹ si i fojuure wo o.Lasiko ayẹyẹ ọdun ẹgbẹ naa, alakọọkọ iru ẹ, ti wọn ṣe ni ile Araba Awo ilu Oṣogbo, Oloye Ifayẹmi Ẹlẹbuibọn, ni obinrin naa ti sọ pe pataki ayẹyẹ naa ni lati jẹ ki awọn eeyan mọ pe ẹgbẹ naa ki i ṣe ẹgbẹ buburu gẹgẹ bi awọn kan ṣe maa n bu ẹnu atẹ lu u.Oyelọla Ẹlẹbuibọn ṣalaye pe awọn olori ẹsin ni wọn sọ ẹgbẹ naa lorukọ buburu, eleyii to n mu ifasẹyin ba ọpọlọpọ nnkan lorileede yii.O waa ke si gbogbo awọn ọmọ ẹgbẹ lati duro gbọingbọin ninu nnkan ti wọn gbagbọ, ki wọn ma ṣe faaye gba ẹnikẹni lati fi ọwọ rọ wọn sẹyin.Ninu ọrọ rẹ, Oloye Ifayẹmi Ẹlẹbuibọn, sọ pe ko si ẹni to wa laye ti ko ni ẹgbẹ kan tabi omi-in, o si dara ki onikaluku tete mọ ẹgbẹ tirẹ atawọn etutu to tọ si i lati le mu irin-ajo igbedide ẹni kọọkan ya kankan. 